એ જ રીતે જે માણસ પાસે સત્તાનું કોઈ સામર્થ્ય નથી અને સમાજમાં જેનું સ્થાન સાવ નિર્માલ્ય છે એવો માણસ જો સતત અન્યો ઉપર રોષ કરે કે એમના વર્તન સામે અસંતોષ વ્યક્ત કરે તો એનાથી કશું વિધાયક પરિણામ મેળવી શકાતું નથી. સત્તાશીલ માણસ જ્યારે કોઈકના વર્તન સામે રોષે ભરાય છે ત્યારે એ પોતાની સત્તાનો ઉપયોગ કરીને પોતાને જે અણગમતું છે એનું નિરાકરણ કરી શકે છે, પણ સત્તાહીન માણસ પોતે તો કશું કરી શકતો નથી અને છતાં જે અણગમતું છે એની સામે ક્રોધ કે રોષ સેવ્યા કરે છે. ક્રોધ ધાતુપાત્રમાં મુકાયેલા જલદ તેજાબ જેવો છે. તેજાબને કારણે ધાતુપાત્ર સડી જાય છે અને કાલાંતરે એ ભંગાર થઈ જાય છે. નિર્માલ્ય માણસના ચિત્તમાં જળવાઈ રહેતા ક્રોધનું પણ આવું જ થાય છે. આવા માણસનું ચિત્ત ખવાઈ જાય છે અને એના જીવનમાં સતત કાંટા જેવી પીડા જ બચી જતી હોય છે.